
<תקנות הגנת הצרכן (חובת גילוי מוצר מזון בפיקוח), התשע"ב-2012>
<היו"ר כרמל שאמה-הכהן:>
צהריים טובים. אנחנו מתחילים את הישיבה השנייה היום של ועדת הכלכלה. על סדר היום – תקנות הגנת הצרכן (חובת גילוי מוצר מזון בפיקוח), התשע"ב-2012. ניתן את רשות הדיבור בפתח הדיון לחבר הכנסת רוברט טיבייב שהייתה לו הצעת חוק דומה בעניין, נכון? אני זוכר טוב? 
<רוברט טיבייב:>
זוכר טוב. 

<היו"ר כרמל שאמה-הכהן:>
בבקשה, זכות הדיבור שלך. 

<רוברט טיבייב:>
תודה, אדוני היושב ראש. מצאתם את הזמן המתאים להעביר את התקנות. בדיוק יש לנו זמן - -
<היו"ר כרמל שאמה-הכהן:>
פגרה, יש זמן פנוי, לא? 

<רוברט טיבייב:>
 נכון, פגרה, ממש ככה. יש לנו גם פריימריס על הראש. 
<אתי בנדלר:>
אבל בשל חשיבות הנושא - -

<רוברט טיבייב:>
נכון, עזבתי הכול, הגעתי לפה.

<היו"ר כרמל שאמה-הכהן:>
מה אני אמור להסיק מזה שהגעת באמצע פריימריס, שהמצב שלכם טוב מדי או שכבר ויתרתם? 
<רוברט טיבייב:>
מצוין. 


עכשיו אני רוצה להגיד לכל הקהל: תבואו – ננצח. 
<היו"ר כרמל שאמה-הכהן:>
זה תמיד נכון, השאלה היא מי ינצח. 
<רוברט טיבייב:>
ברור, ברור – אנחנו ננצח. 

זאת הצעת חוק ששותפים לה חברים מכל הסיעות – גם מהאופוזיציה וגם מהקואליציה, גם חרדים, גם חילונים, גם מוסלמים, גם יהודים. היא אומרת דבר הכי פשוט בעולם, ובצדק: המוצרים שנמצאים בפיקוח של הממשלה – אנשים צריכים לדעת מה המוצר הזה, וזה דבר הוגן. זה לדעתי, צריך להיות טוב. עכשיו שוחחתי עם הנציגים של משרד התמ"ת, אבל כנראה את הוויכוח נעביר לתוך הדיון פה בוועדה. יש לנו כבר התאמות. לי חשוב שעל כל מוצר יהיה מחיר שהרגולטור קבע אותו. אנשים צריכים לדעת מה המחיר. ברור שיש פיקוח חזק, אבל עדיין יש כל מיני סימנים שלפעמים משחקים עם המחיר. היה דיון סוער בוועדת הכלכלה שבו היה לי ויכוח עם שר התמ"ת - -
<היו"ר כרמל שאמה-הכהן:>
לא נשכח את זה. 

<רוברט טיבייב:>
חבל שהוא לא פה, רציתי להתנצל לפניו. 

<היו"ר כרמל שאמה-הכהן:>
אוקיי, זה במקום. 

<רוברט טיבייב:>
ההסכם בינינו היה שאני לא מגיש את הצעת החוק, ותוך חודש הוא מגיש את התקנות. עבר קצת יותר זמן, אבל זה בסדר, חיכינו בסבלנות, הגענו. עברתי על כל התקנות, ובגדול – הכול בסדר, חוץ מדבר אחד, ותכף כנראה נגיע לאיזושהי הבנה והתאמה. תודה רבה, אדוני היושב ראש. 

<היו"ר כרמל שאמה-הכהן:>
בבקשה. 

הממשלה, בבקשה. 

<חנה וינשטוק  טירי:>
כמה דברי רקע: בעקבות מחאת הקוטג' שהתחילה בקיץ הוקמה ועדה במשרד התמ"ת כדי לבדוק את מחירי החלב, אחרי זה הוקמה ועדה באופן כללי כדי לבדוק את כל סוגיית מחירי המזון. יש ועדת מזון למשרד התמ"ת כדי לבדוק את הסיבה ליוקר המחיה. הוועדה בדקה את כל נושא של "שרשרת המזון" – כמו שאומרים – משלב המגדלים ועד שלב הקמעונאים ועד שהמוצר מגיע לצרכן כדי לברר היכן הכשלים נעוצים. הוועדה לא פרסמה עדיין את המסקנות שלה, אבל במהלך הדיונים עלתה הבעיה שצרכנים רבים לא יודעים מהם המוצרים שבפיקוח, כשההנחה היא שאם המוצר הוא בפיקוח אז מן הסתם המחיר שלו זול יותר יחסית למוצרים אחרים. אנחנו חשבנו שנכון לא לחכות למסקנות הוועדה כדי לקבוע בחוק הגנת הצרכן חובת גילוי לצרכן לגבי המוצרים שבפיקוח. אני חייבת לציין שגם אני עצמי לא ידעתי כצרכנית מהם המוצרים בפיקוח, ואנחנו חושבים שנכון שכל צרכן יידע וכך יוכל לכלכל את צעדיו ואולי באמת להוזיל את סל הקניות שלו. 

אנחנו קבענו את ההוראה הזאת מכוח סעיף 4 לחוק הגנת הצרכן שמדבר על חובת גילוי, וקבענו דבר פשוט מאוד שאין בו עלויות מסובכות, ואני גם לא חושבת שיש התנגדות מצד בעלי עסקים. סך הכול צריך לכתוב סמוך למוצר שהוא בפיקוח. אני חייבת לציין שאנחנו מדברים על מוצרי מזון ולא על מוצרים בכלל מכיוון שזה נבע ממסקנות ועדת המזון. לא רצינו להרחיב את זה ליותר כי לא ידענו אם יש כשלים לגבי מוצרים אחרים, ורצינו בשלב הראשון להתמקד בכל מה שקשור למוצרי מזון. כל מה שצריך הוא להציב שלט סמוך ככל שניתן למוצר בפיקוח כדי לומר מהו המוצר בפיקוח. אני לא ידעתי, למשל, שגבינה קשה, חצי שמנה – "עמק" הרגילה – היא  בפיקוח; שביצים מסוימות הן בפיקוח וביצים אחרות – לא. אני תמיד מתבלבלת ליד דוכן הביצים שמציע מגוון רחב של ביצים - -

<אתי בנדלר:>
דואגים לזה שתתבלבלי, זה בסדר. 

<חנה וינשטוק  טירי:>
- - סך הכול לציין לא דורש שלט מיוחד או הדפסה מיוחדת, פשוט צריך לגלות לצרכן מהם המוצרים. אנחנו בחוק כשדיברנו על מהו מוצר מזון בפיקוח דיברנו על מוצר מזון שנקבע לו מחיר, לפי פרק ה' לחוק הפיקוח על מחירי מצרכים ושירותים. רק כמה מילים: חוק הפיקוח קובע רמות פיקוח שונות – יש רמת פיקוח נוקשה שהיא רמת פיקוח של פרק ה' שזה ממש קביעת מחיר; יש רמת פיקוח, לפי פרק ו', שזה לא קביעת מחיר, אלא המחיר הוא מה שהשוק קבע, אבל אם אותו קמעונאי רוצה להעלות את המחיר הוא חייב לבקש היתר להעלאת מחירים; ויש רמת פיקוח, לפי פרק ז' לחוק, שצריך רק לדווח על הרווחיות, ואין התערבות במחיר. 

אנחנו חשבנו שנכון לקבוע בתקנות האלה שהגילוי יהיה לגבי מוצרים שנקבע להם מחיר, לפי פרק ה', לאותו חוק. זאת אומרת, כאשר השרים ממש קבעו מחיר. 

באתר משרד התמ"ת יש רשימה של מוצרי מזון שמצויים בפיקוח מחירים. למען הגילוי הנאות אני חייבת לציין שכל מוצרי החלב שמנויים שם – רמת הפיקוח היא לפי פרק ה', אבל הלחם והמלח זה לפי פרק ו', ולכן הם לכאורה לא נכנסים בגדר התקנות. 
<רוברט טיבייב:>
שוב, בבקשה, לחדד את הנקודה. 
<קריאה:>
הלחם לא בפנים. 

<חנה וינשטוק  טירי:>
מאחר שהפיקוח על הלחם נקבע מכוח פרק ו' לחוק הפיקוח על מחירי מצרכים ושירותים, לכאורה, לפי התקנות שאנחנו קבענו אנחנו סברנו מהמקום שנכון לחייב את זה רק על מוצרים שנקבע להם מחיר לפי פרק ה'. רק במוצרים לפי פרק ה' השרים ממש קובעים את המחיר, זאת אומרת הרגולטור ממש מתערב במחיר. אבל אני חייבת לומר שיש לי קצת ספקות בעניין הזה. אולי כדאי להרחיב את זה גם לפרק ו' כי הרגולטור לא קובע מחיר למוצרים שמפוקחים מכוח פרק ו', אבל הוא אומר שהמחיר הוא מה שאתה קבעת, אבל אם אתה רוצה להעלות מחיר אתה צריך לעבור דרכי ולקבל ממני היתר, שזה סוג של פיקוח ויכול להיות שחשוב לצרכן לקבל מידע גם לגבי מוצרי מזון לפי פרק ו'. אני חייבת לומר שאני בחשיבה מחודשת לגבי זה, ואני הייתי רוצה להרחיב את זה גם לפרק ו', לא רק לפי פרק ה'. 
<רוברט טיבייב:>
למה לא הכנסתם לתקנות שהיצרן יסמן על גבי כל מוצר את המילים: "מחיר בפיקוח על ידי הממשלה". אני כבר לא מדבר על מחיר - - -
<היו"ר כרמל שאמה-הכהן:>
רגע, תן לה לענות. 
<חנה וינשטוק  טירי:>
אתה שאלת האם תהיה חובה לסמן את המחיר שבפיקוח. אנחנו חשבנו על זה והחלטנו שלא לקבוע את זה כחובה. אני זוכרת שבעבר הנושא עלה, זאת לא הפעם הראשונה שהוא עולה. הייתה התנגדות של ההגבלים העסקיים. צריך להבין שכאשר הרגולטור קובע מחיר בדרך כלל המחיר הוא מרבי, זאת אומרת אסור למכור אותו במחיר העולה על המחיר המרבי, אבל מותר לתת הנחות. החשש הוא שאם החוק אומר שחייבים לכתוב את המחיר המרבי אנחנו יוצרים סוג של קרטל בחסות החוק, כי בעצם אני אומרת לקמעונאי שהוא ימכור רק במחיר המרבי - -
<לאה ורון:>
 - - - להציב שלט קטן. על המוצר מודבק המחיר המרבי, אבל באותו שלט שאתם מציעים בתקנות ייאמר שהעוסק נותן הנחות - -
<הילה דוידוביץ- בלומטל:>
לא, זה - - -

<לאה ורון:>
לא, להפך. 

<חנה וינשטוק  טירי:>
חוק הגנת הצרכן קובע חובת הצגת מחיר, בלי קשר לתקנות האלה. זה אומר שעוסק חייב להדביק על גבי המוצר את המחיר האמיתי של המוצר. אם למשל מחירו של אשל הוא 1.58, וזה המחיר בפיקוח, אני יכולה כעוסק להטביע מחיר נמוך יותר, אני יכולה לתת הנחות. חשוב שעל גבי המוצר יהיה מחיר אחד – אני לא רוצה שעל גבי המוצרים יתחילו להיות כל מיני מחירים. אחר כך הם יוסיפו עוד מדבקה של מחיר במבצע, אז בכלל יהיו שלוש מדבקות. אני רוצה שיהיה מחיר אחיד, זה האידיאל של חוק הגנת הצרכן, זה הקונספט. לגבי ההוספה של מחיר בפיקוח – אפשר, למשל, לומר שבקופה הראשית בעל העסק יחזיק קטלוג של מחירים בפיקוח, אבל שזה לא יהיה על המוצר. 
<אתי בנדלר:>
- - -

<חנה וינשטוק  טירי:>
אנחנו לא מציעים שזה יהיה על המוצר, אנחנו חוששים שהשוק יתיישר לפי המחיר בפיקוח ולא הייתי רוצה את זה. 

<רוברט טיבייב:>
אין לך בעיה – המחיר הנמוך קובע, נכון? הכי פשוט. 
<חנה וינשטוק  טירי:>
רק אם יש הבדל מדף-קופה, מה זאת אומרת? 

<הילה דוידוביץ- בלומטל:>
אם יהיו שתי מדבקות זה עלול ליצור בלגן גם בהיבט הזה - - -
<חנה וינשטוק  טירי:>
יש שתי מדבקות: יש מדבקה אחת עם מחיר כזה ועם מחיר ככה. זה עודף מידע. הצרכן צריך לדעת מחיר כולל, מחיר בשקלים, והמחיר צריך להיות - - -
<רוברט טיבייב:>
הכול בשקלים. 

<חנה וינשטוק  טירי:>
אלא אם כן יש פטורים. 

<היו"ר כרמל שאמה-הכהן:>
עוד הערות? 

<רונן רגב כביר:>
אין שום מחלוקת על החשיבות של ההסדרה בנושא הזה. אמון הציבור גם פנה מספר פעמים בעבר לתמ"ת בנושא. הבעיה הקשה מבחינתנו היא עם המתכונת. סימון של שילוט על גבי המדפים ועוד באמירה כללית של "קרוב ככל הניתן" – קודם כול זה פשוט לא מעשי. בבקרות לקוח סמוי שאנחנו ערכנו ברשתות השיווק, ועוד בגדולות והמסודרות ביותר, כמות המקרים שבהם המחיר ליחידת מידה נמצא במרחק של מטרים מהמוצר. זה קורה כל הזמן, וגם אי אפשר להאשים רשתות שמחזיקות מלאי של עשרות אלפי מוצרים אם משהו במקרה סוטה מהמקום. הדבר ההגיוני הוא סימון על גבי המוצר. לא ברור לי איך לא עלתה האופציה הזאת כברירת המחדל, מה גם שאנחנו מטילים פה נטל מהותי גם על משווקים קטנים. 

<היו"ר כרמל שאמה-הכהן:>
מה הסימון שיהיה על המוצר? 
<רונן רגב כביר:>
סימון שהמוצר הזה בפיקוח, וזה המחיר המרבי שנקבע לו. הדבר הכי פשוט. ואז אתה יודע בוודאות, וקודם כול יש שליטה מלאה. 

<לאה ורון:>
תתייחס למה שאמרה עורכת הדין טירי-ויינשטוק.
<רונן רגב כביר:>
שמה? 

<לאה ורון:>
שאם העוסק רוצה לקחת מחיר נמוך - -

<היו"ר כרמל שאמה-הכהן:>
זה משהו אחר. 

<אתי בנדלר:>
- - - בפיקוח מחיר מרבי. 

<רונן רגב כביר:>
קודם כול שיהיה ברור שזה מוצר בפיקוח, ושיהיה סימון אחיד על המוצר. 
<חנה וינשטוק  טירי:>
מי יסמן? אני רוצה להבין. 
<רונן רגב כביר:>
היצרן. 

<חנה וינשטוק  טירי:>
ואם הממשלה תסיר את הפיקוח על המוצר אז היצרן ייתקע עם מלאים שכתוב עליהם בהדפסה על גבי המוצר - -

<היו"ר כרמל שאמה-הכהן:>
כמו שעושים בכל דבר אחר הסרת הפיקוח תהיה חודש. 

<רונן רגב כביר:>
בדיוק. אז הוא נתן תקופת היערכות. 

<חנה וינשטוק  טירי:>
- - -

<אתי בנדלר:>
החשש הוא באמת עם איזה מלאי הוא ייתקע כשמדובר בגבינות, לחמים ומלח שולחן. 
<הילה דוידוביץ- בלומטל:>
אבל זה היום. אנחנו יודעים מה יהיה מחר בפיקוח? 

<חנה וינשטוק  טירי:>
אני לא יודעת מה יהיה מחר. הסרת פיקוח זה מהרגע להרגע, מה זאת אומרת? הממשלה מחליטה שיש תחרות ולא צריך פיקוח – היא מסירה פיקוח. 

<אתי בנדלר:>
אז מצוין, שלא תעשה את זה מרגע לרגע. 

<רונן רגב כביר:>
דבר ראשון, זה לא נכון. הסרת פיקוח היא החלטה של ועדת מחירים אחרי דיון ממושך- -

<חנה וינשטוק  טירי:>
זאת החלטה מאוד מהירה. 

<רונן רגב כביר:>
- - דבר שני, אם ירצה היצרן להטביע באמצעות מדבקה הוא יכול לשים את זה באמצעות מדבקה. השאלה כרגע היא לא מה הפתרון הטכני, יש מספיק פתרונות – השאלה מי ואיך צריך לייצר את הגילוי. 
אני רוצה לחדד את הנקודה של ההבחנה בין מוצרים: מוצר בפיקוח תמיד מוגדר באופן מאוד ספציפי. למשל, חלב בקרטון 3% - כן; חלב בקרטון 3% מועשר בסידן – לא. אם יש שלט כללי על המדף שמדבר על חלב בקרטון 3% עדיין חלק גדול מהציבור לא ידע ולא יבחין. לכן הפתרון הוא אך ורק סימון על גבי המוצר עצמו. 
<רוברט טיבייב:>
אתה ממש מצטט את הצעת החוק. 

<רונן רגב כביר:>
וכך צריך להיות. 

<ירון לוינסון:>
גם אנחנו ברשות ההסתדרות לצרכנות בדקנו כבר שנים את כל הנושא של המוצרים המפוקחים. חנה אמרה שהיא לא יודעת את המחיר, ולצערי, גם מי שיודע את המחירים לא תמיד מגלה את המוצרים. 

<רוברט טיבייב:>
נכון. 

<ירון לוינסון:>
במדפי הביצים אתה תמיד תראה שהמוצר המפוקח יהיה במדף האחרון למטה כי קשה להגיע אליו וקשה לראות אותו; בחלב – כנ"ל, יהיה טשטוש של תחומים; והלחם, שאני לא יודע למה הוא הוצא מפיקוח – לדעתי, חייבים גם אותו לסמן ככל שניתן – כנ"ל יהיה תמיד במדפים התחתונים. לכן יש טשטוש הנגישות למוצרים המפוקחים וגם בעיה של בלבול בין המוצרים עצמם כי למשל הוסיפו לנו לחלב את ה"מועשר". בזמנו היה הקוטג' שגם עשו אותו "מועשר". מנסים לטשטש כל מיני דברים כדי שלצרכן לא יהיה ברור באופן ודאי ושקוף מה הוא הולך לקנות. אנחנו רוצים ליצור ודאות. ההצעה הזאת היא בכיוון הנכון, אבל אפשר, לדעתי, לחדד אותה עוד יותר כדי סוף-סוף לעשות סדר במה שקורה בנושא של מוצרים מפוקחים. 
לדעתי, רצוי – בכל מקום שניתן – שכן יהיה סימון. זה לא בהרבה מחירים כי אפשר להגיד במדבקה שהמוצר מפוקח, והמחיר יהיה לחוד. חוץ מזה תמיד יהיה מחיר נמוך, לא קרה עם זה כלום. 

<לאה ורון:>
במדבקה שהמוצר מפוקח אתה כולל את המחיר המרבי או לא כולל בהצעה שלך? 

<ירון לוינסון:>
מה זאת אומרת? יש המחיר שלו. אם הבן אדם יראה שהוא בפיקוח הוא יראה את המחיר. 

<אתי בנדלר:>
לא, לא. אם יש פער בין המחיר המרבי לבין מחיר ההנחה? 

<לאה ורון:>
העוסק יכול לתת הנחה מעבר למחיר. 

<ירון לוינסון:>
אבל זה בכל דבר, גם במבצעים אחרים שמעלים את המחירים גם – מה קורה אז? זה אפשרי? זה עובד לכל הכיוונים. 

<חנה וינשטוק  טירי:>
על הרגולטור אחר כך לעבור בשווקים ולראות שלא מוכרים מעל המחיר המרבי. 

<ירון לוינסון:>
אבל הרגולטור לא עובר ברוב המקומות. 

<חנה וינשטוק  טירי:>
לא נכון. בפיקוח ובאכיפה של סימון מחירים ומחירים מופקעים – משרד התמ"ת עושה הרבה, בוא נגיד ככה. 

<רוברט טיבייב:>
אבל עדיין יש מקרים - -

<חנה וינשטוק  טירי:>
תמיד יש מקרים שלא מגיעים לכל - - - אבל האכיפה טובה.  

<ירון לוינסון:>
רק עוד נקודה לגבי הלחם. אני לא יודע למה זה יצא מהנושא, אני לא רואה כל הבדל, לחם הוא מוצר בסיסי. 

<היו"ר כרמל שאמה-הכהן:>
תודה. 

<צביקה גולדשטיין:>
שלום רב. שמי צביקה גולדשטיין, מנהל איגוד המזון בהתאחדות התעשיינים. הדיון היום נוגע לסימון בנקודת המכירה. כרגע דנים בנושא הסימון על גבי המוצר עצמו. אני בשם התעשיינים יכול להגיד שאין התנגדות לסימון על המוצר עצמו, ככל שיוגדר מה הסימון, ושיהיה דיון מה בדיוק מסומן. העלו פה סוגיות של מחיר מרבי או לא, ומה רושמים, אבל יהיה קשה בדיון כזה להתחיל לדון בסימון על המוצר עצמו. 
<רוברט טיבייב:>
אתה בעד? 

<צביקה גולדשטיין:>
תן לי לסיים, ברשותך. אמרתי שאנחנו בעד, אין לנו התנגדות לסמן על המוצר עצמו, רק צריך לקבוע מה מסמנים. זה נושא מורכב, ורק בדיון הזה עלה אם לשים את המחיר, איך מסמנים, מוצרים קטנים או גדולים – לא יודע, אני לא נכנס לזה כרגע, יש מוצרים מהמעדנייה, ויש מוצרים כמו לחם שהוא לחם ולא אריזה. בסך הכול ניתן לפתור בדיון משותף ולמצוא פתרון לעניין הזה, אבל כרגע צריך לדון בתקנות הללו. אנחנו, כמובן, רוצים לדון בעניין, בעד העניין, ואני מניח שבדיון מסודר גם נגיע לפתרון שייתן את הפתרון הטוב ביותר לטובת הצרכן. 
<אבשלום רביבו:>
אני עורך דין רביבו, אני מייצג את "גליקסמן". הדברים, כמובן, מקובלים עלינו, אין לנו שום התנגדות עקרונית, רק בהסתייגות אחת פרקטית – צריך להיות או על המוצר או לחילופין על גבי אריזת המוצר במוצרים ארוזים. למשל אנחנו לא נוכל לרשום על כל ביצה וביצה "מוצר בפיקוח" - -
<רוברט טיבייב:>
ברור. 

<אבשלום רביבו:>
 - - אלא אם יש לי אריזה של 30 ביצים - - 

<רוברט טיבייב:>
ברור. 

<אבשלום רביבו:>
- - ודבר שני, אנחנו צריכים תקופת מעבר להיערכות לדבר כזה. 

<רוברט טיבייב:>
ברור. 

<חנה וינשטוק  טירי:>
אבל חשוב להבין אם הסימון יהיה על המוצר עצמו, על האריזה, או שהוא יהיה במדבקה. כמו שמדביקים מחיר. זאת אחריות היצרן כשהוא מייצר את המוצר או שזה יהיה כמו העוסק – הרי על מי חובת הצגת מחירים? על העוסק, לא על היצרן. עם אקדח הדבקה הוא יכתוב: "מוצר בפיקוח", נניח בלי מחיר. אז השאלה היא על מי מטילים את החובה הזאת, ואיך זה יהיה – מאוד חשוב לדון על כך. אם הכוונה היא שיעשו את זה באקדח על גבי המוצרים זה לא קשור ליצרנים כי בעלי עסקים צריכים לעשות את זה, כמו חובת סימון מחירים. חובת סימון מחירים היא לא על היצרנים, היא על הקמעונאים. אבל אם רוצים שזה יהיה חלק מהאריזה זאת כבר סוגיה אחרת. זאת הערה מהותית.  
<היו"ר כרמל שאמה-הכהן:>
זה חייב להיות על האריזה, זה הכי נכון. 
<חנה וינשטוק  טירי:>
אין לכם התנגדות לזה? אתם לא חוששים מ - - -

<הילה דוידוביץ- בלומטל:>
זה סעיף פלילי, אגב. 

<צביקה גולדשטיין:>
אני לא אמרתי שאין לנו התנגדות, אני אמרתי שאנחנו בעד - -

<חנה וינשטוק  טירי:>
כי בהתייעצות שאני עשיתי עם ההתאחדות הגישה הייתה שונה. 

<צביקה גולדשטיין:>
 אני רק אמרתי שאנחנו רוצים לתת פתרון שיהיה טוב לצרכן. אני אומר שוב, הדיון היום הוא על נושא מסוים בנקודת המכירה, ואם רוצים להרחיב את זה או לדון על המוצר עצמו יש השלכות רבות שצריכות להיבדק. אני מניח שאנחנו באים בגישה חיובית וניתן למצוא את הפתרון הנכון על המוצר עצמו וסימון על-ידי היצרן. 
<היו"ר כרמל שאמה-הכהן:>
תודה. 

נא להקריא את התקנות. 

<אתי בנדלר:>
אבל התקנות מתייחסות רק לסימון. 

<היו"ר כרמל שאמה-הכהן:>
לא משנה. 

<חנה וינשטוק  טירי:>
הקראה:

תקנות הגנת הצרכן (חובת גילוי מוצר מזון בפיקוח), התשע"ב - 2012 
בתוקף סמכותי לפי סעיפים 4 ו-37 לחוק הגנת הצרכן, התשמ"א–1981 (להלן – החוק), בהתייעצות עם הממונה על הגנת הצרכן והסחר ההוגן ובאישור ועדת הכלכלה של הכנסת, אני מתקין תקנות אלה:
"הגדרה 1.  בצו זה -     
"מוצר מזון בפיקוח" - מוצר מזון שהוחל עליו בצו, חוק פיקוח על מחירי מצרכים ושירותים, התשנ"ו – 1996 ונקבע לו מכוח החוק האמור מחיר או מחיר מרבי לפי פרק ה' לאותו חוק.
<חנה וינשטוק  טירי:>
אפשר להוסיף: "או שהוטל עליו פיקוח לפי פרק ו' לאותו חוק", שזה בעצם מכניס את המלח ואת הלחם.  

<היו"ר כרמל שאמה-הכהן:>
אנחנו בעד. אני מבין שעל הסעיף הזה אין ויכוח. 

הערות לסעיף לאחר התיקון? אין מי בעד סעיף 1? 

הצבעה 

בעד סעיף 1 – רוב

נגד – אין

נמנעים – אין 

תקנה 1 אושרה. 

<היו"ר כרמל שאמה-הכהן:>
התקנה אושרה. 

<אתי בנדלר:>
כלומר זה פרק ה' או ו'. 

<היו"ר כרמל שאמה-הכהן:>
כן. 

בבקשה. 

<חנה וינשטוק  טירי:>
חובת גילוי מוצר מזון בפיקוח   2. עוסק המוכר מוצר מזון בפיקוח, יציב שלט, בסמוך ככל שניתן למוצר בפיקוח, המגלה לצרכן כי אותו מוצר הוא מוצר מזון בפיקוח; עוסק המוכר מוצר מזון בפיקוח בשיווק מרחוק כהגדרתו בסעיף 14ג(ו) לחוק, יגלה לצרכן במקום בולט, אילו מוצרי מזון הם מוצרי מזון בפיקוח.
<חנה וינשטוק  טירי:>
כפי שאמרנו אנחנו מציעים לעשות חובה פשוטה שלא יכולה לעורר התנגדויות מצד בעלי עסקים – להציב שלט בסמוך ככל שניתן למוצר בפיקוח ולומר מה המוצרים שהם בפיקוח. אם זה למשל, ליד דוכן הביצים – לשים שלט ליד דוכן הביצים; אם זה ליד דוכן החלב – אז לשים ליד דוכן החלב. 
<אתי בנדלר:>
ואם יש שם גם ביצים אורגניות וגם ביצי חופש וגם ביצים רגילות? 

<חנה וינשטוק  טירי:>
כתוב: "ענק XL מעל 73 גרם הוא בפיקוח"; "גדול (L), בינוני – כך הביצים נקראות. 
<קריאה:>
אין קשר בין השלט לבין הביצים. 

<אתי בנדלר:>
אם הוועדה תחליט לאשר בכל זאת שילוט סמוך אז אני אעיר הערות, אבל ייתכן שהכיוון הוא שונה. 
<היו"ר כרמל שאמה-הכהן:>
הכיוון שלי, אלא אם כן נשתכנע אחרת במהלך הדיון הוא כמו בפרסומת, שזה יהיה גם וגם. כלומר גם שילוט כללי כפי שאתם מציעים וגם שילוט על גבי המוצר. 
<חנה וינשטוק  טירי:>
זה יהיה על המוצר על ידי היצרן? זאת אומר שכשהוא מייצר את האריזה יהיה כתוב? 
<היו"ר כרמל שאמה-הכהן:>
כן, הכי פשוט. ליצרן זה הכי זול לעשות את זה, וזה מונע אחרי זה ויכוחים – "שכחתי", "לא שמתי".  

<רוברט טיבייב:>
זה לא כסף. 

<היו"ר כרמל שאמה-הכהן:>
זה מבטיח יישום מלא, והעלות היא אפסית. 

<חנה וינשטוק  טירי:>
השאלה אם זה לא מטעה. כאשר המוצר מוסר מפיקוח - - 
<היו"ר כרמל שאמה-הכהן:>
לא נגיע למצב כזה. זה רחוק. 
<חנה וינשטוק  טירי:>
- - אם זה לא יגרום להטעיית הצרכן. 

<היו"ר כרמל שאמה-הכהן:>
אני לא רואה מוצרים שמוסרים מפיקוח בקרוב, וגם אם מוסרים – זה טווח של זמן. 
<חנה וינשטוק  טירי:>
המגמה של הממשלה היא כמה שפחות מוצרים בפיקוח, ולהסיר מפיקוח. אני לא יודעת לומר לך אם יש איזה תוכניות להסיר מפיקוח. אני דווקא התעסקתי בתחום הזה די הרבה. 
<היו"ר כרמל שאמה-הכהן:>
אחרי שראיתי שמבקר המדינה מחפש עכשיו איזה פקיד שהסיר את הפיקוח  - -

<אבשלום רביבו:>
אבל שימו לב שאת מדברת על המשקלים ולא על הסיווגים – אל תטעו בזה. 
<חנה וינשטוק  טירי:>
מה זאת אומרת? 

<יוסי גליקסמן:>

XL מ-73 גרם, אבל זה גם הביצה האורגנית וגם ביצת חופש – זה אותו דבר. 

<חנה וינשטוק  טירי:>
ככה קבע הרגולטור. 

<היו"ר כרמל שאמה-הכהן:>
אבל יש גם XL לאורגנית וגם לרגילה. 

<חנה וינשטוק  טירי:>
אבל הצו הגדיר הרי את המוצר בפיקוח. 

<קריאה:>
אורגני הוא לא בפיקוח, ואז הבן אדם מתבלבל. 

<יוסי גליקסמן:>
הסיווג של ביצה אורגנית ושל ביצת חופש זה אותו סיווג. זה סיווג של גודל ביצה. 

<היו"ר כרמל שאמה-הכהן:>
אני רוצה לשאול את חבר הכנסת רוברט טיבייב – ההצעה שלי שזה יהיה גם וגם - מקובלת עליך? 

<רוברט טיבייב:>
כן. 

<היו"ר כרמל שאמה-הכהן:>
אוקיי, עכשיו אנחנו במסלול הזה, בוא נעצב אותו. 

<אתי בנדלר:>
קודם כול מה יהיה כתוב? האם יהיה כתוב: "רק מוצר בפיקוח" או גם "מחירו"? 
<רוברט טיבייב:>
פה אני דורש ממש - -

<אתי בנדלר:>
מחירו המרבי. 

<רוברט טיבייב:>
"מחיר מפוקח על-ידי הממשלה". 

<חנה וינשטוק  טירי:>
אנחנו מתנגדים לזה. 
<היו"ר כרמל שאמה-הכהן:>
לְמה?  

<חנה וינשטוק  טירי:>
שיהיה על גבי המוצר המחיר המפוקח. 

<היו"ר כרמל שאמה-הכהן:>
לי פחות חשוב הנושא של המחיר. שהמחיר בפיקוח – זה אפשר לכתוב. 

<חנה וינשטוק  טירי:>
זה כן. 

<אתי בנדלר:>
לא יהיה כתוב: "מוצר מזון בפיקוח", אלא "מוצר מזון שמחירו מפוקח". 

<רוברט טיבייב:>
מה זה משנה? 

<אתי בנדלר:>
ייתכן ש"בפיקוח" זה על המרכיבים שלו, שאסור לשים שם צבעי מאכל, למשל. 

<צביקה גולדשטיין:>
אני רק חושב שקביעת נוסח כרגע, צריך לבדוק. העלו כבר שניים-שלושה נוסחים - -

<היו"ר כרמל שאמה-הכהן:>
לגבי הנוסח שיהיה כתוב? 

<צביקה גולדשטיין:>
כן. יש פה הרבה השלכות לדבר הזה. סך הכול מי שראה אריזת מזון יודע שיש עליה הרבה סימונים. יש לנו גישה חיובית אבל אני לא בטוח שכדאי - -
<היו"ר כרמל שאמה-הכהן:>
אז איך גומרים את הסיפור של הנוסח? 

<צביקה גולדשטיין:>
לרוב גם  נותנים אפשרות או להגדיר. זה תקנות, אז אולי יש פתרון. אבל לתת זמן להתארגנות כדי להביא את הנוסח המוצע לנושא הספציפי של סימון על מוצר. אני אומר שוב, לסימון בנקודת המכירה לא יהיו שום התלבטויות או התנגדויות, ולנו אין התנגדות, אבל צריך לשבת בצורה מסודרת כדי להבין את האמירות - -
<חנה וינשטוק  טירי:>
לא היינו רוצים לדחות את הדיון על התקנות, היינו רוצים שהם יאושרו היום. 

<היו"ר כרמל שאמה-הכהן:>
השאלה אם יש משהו דרמטי בניסוח שאתה רואה. מה מציק לך? 
<צביקה גולדשטיין:>
יש מוצרים שאי אפשר לסמן על המוצר עצמו - -

<היו"ר כרמל שאמה-הכהן:>
זה משהו אחר. כבר ניגע בזה, זה ברור. 

<חנה וינשטוק  טירי:>
יכולים להגיד: המוצר הוא ללא אריזה - -

<היו"ר כרמל שאמה-הכהן:>
גבינה צהובה במשקל זה גם בפיקוח, נכון? 

<צביקה גולדשטיין:>
נכון. 
<היו"ר כרמל שאמה-הכהן:>
קצת קשה לסמן אותה. בשלט זה יותר נכון. 

<צביקה גולדשטיין:>
יש גם נושא המחיר המרבי – אם כן או לא. הרבה סוגיות שנראה לי שלפתור אותן - -
<קריאות:>
- - -

<צביקה גולדשטיין:>

אני רק אומר שהיות שמדובר פה בחוק ובתקנות אי אפשר להגיד שמה שאי אפשר לסמן, כן, ומה שאפשר לסמן – לא. צריכות להיות הגדרות ברורות. 

<קריאות:>
ברור. 

<לאה ורון:>
זה לא דבר החקיקה הראשון שוועדת הכלכלה מכינה. 
<צביקה גולדשטיין>
ברור. אני דווקא חושב שבשיתוף פעולה אפשר להגיע לנוסח מסודר. 

<חנה וינשטוק  טירי:>
לא, אנחנו לא רוצים לדחות.

<היו"ר כרמל שאמה-הכהן:>
לא נדחה. אנחנו נוסעים עכשיו בכביש הראשי, תן לנו לסיים. נגיע לסמטאות שאתה רוצה. 
<צביקה גולדשטיין:>
מאה אחוז. 

<חנה וינשטוק  טירי:>
אז גם על גבי המוצר יהיה כתוב - -
<היו"ר כרמל שאמה-הכהן:>
בואו נחליט רק מה יהיה כתוב. 

<הילה דוידוביץ- בלומטל:>
גם אם רוצים גודל. 
<היו"ר כרמל שאמה-הכהן:>
ברור. 

<צביקה גולדשטיין:>
גם זמן היערכות לסימון על האריזה בכל מקרה. 

<היו"ר כרמל שאמה-הכהן:>
הצעות לניסוח, בבקשה. אין למישהו הצעה? 
<אתי בנדלר:>
"מחיר המוצר המפוקח". 

<רונן רגב כביר:>
"מחיר מוצר זה נתון בפיקוח". 

<קריאות:>
- - -

<רונן רגב כביר:>
נכון – "מוצר שמחירו מפוקח". 

<חנה וינשטוק  טירי:>
על גבי המוצר מספיק לכתוב: "מחיר מפוקח", לא צריך - - 

<היו"ר כרמל שאמה-הכהן:>
"מחיר בפיקוח" או "מחיר מוגבל בפיקוח". 

<חנה וינשטוק  טירי:>
"מחיר בפיקוח". 
<אבשלום רביבו:>
חל חוק על זה. 

<צביקה גולדשטיין:>
כבוד היושב ראש, אני מצטער, אבל בכל מקרה קביעת נוסח כרגע היא  - -
<היו"ר כרמל שאמה-הכהן:>
אין אלטרנטיבה. אם כל כך מטריד אותך הנוסח זה לא בעיה – השר יוכל בתקנה תמיד לשנות את הנוסח. מה הבעיה? 
<צביקה גולדשטיין:>
אבל אם זה עובר היום - -

<היו"ר כרמל שאמה-הכהן:>
זה עובר היום אבל זה לא חל ממחר. 

<צביקה גולדשטיין:>
אבל התקנות כמו שהועברו לדיון הן תקנות שמדברות על נקודת מכירה, ואם זה עובר לסימון על המוצר שווה לתת את הזמן לדיון ולהיערכות כדי שלא נעשה טעויות. 
<היו"ר כרמל שאמה-הכהן:>
ניתן את הזמן להיערכות, אמרנו. 
<צביקה גולדשטיין:>
כן, אבל כרגע ההגדרה בחוק תהיה כבר כתובה פה, מהדיון הזה. 

<היו"ר כרמל שאמה-הכהן:>
הניסוח הוא לא עניין של היערכות. היערכות זה אריזות חדשות. 
<צביקה גולדשטיין>
גם הניסוח. השאלה איזה ניסוח נותנים, והאם הניסוח הוא הניסוח המתאים. 

<היו"ר כרמל שאמה-הכהן:>
אז אני שואל אותך, מה ההערות שלך לגבי הניסוח. 

<רוברט טיבייב:>
יש לך בעיה עם הניסוח הזה? 

<היו"ר כרמל שאמה-הכהן:>
איזה אופציות רשמנו עד עכשיו? 

<אתי בנדלר:>
"מוצר מזון שמחירו מפוקח" או "המחיר בפיקוח". 
<קריאה:>
אבל רואים שזה מזון. 

<חנה וינשטוק  טירי:>
לא צריך לרשום "מוצר מזון", מספיק "המחיר מפוקח". 

<אתי בנדלר:>
- - - "מוצר זה בפיקוח". 

<קריאות:>
- - -

<היו"ר כרמל שאמה-הכהן:>
"מחיר מרבי בפיקוח" כדי לתת אפשרות לתת הנחות. 
<אתי בנדלר:>
אם אתה לא נוקב במחיר אז ההפחתה מתבצעת על המחיר המרבי. 
<היו"ר כרמל שאמה-הכהן:>
מה המשמעות של פיקוח מחירים במובן הזה – שמותר לך למכור גם בפחות. 
<אתי בנדלר:>
ברור. אבל אתה לא יודע מה המחיר, אתה לא נותן לו שום מידע. 

<חנה וינשטוק  טירי:>
את נותנת לו מידע בכך שאת אומרת שזה מחיר בפיקוח. 

<היו"ר כרמל שאמה-הכהן:>
את אומרת שזה מוצר שאי אפשר למכור אותו בכמה שיותר. 

<אתי בנדלר:>
בכמה שיותר ממה? זאת השאלה. 

<היו"ר כרמל שאמה-הכהן:>
לא כל הצרכנים מבינים מה זה מחירים בפיקוח. אנחנו רוצים שאנשים יבינו - -
<חנה וינשטוק  טירי:>
זה התפקיד של הרגולטור, לפקח על הוראות חוק. הוא זה שצריך לגלות אם יש מחירים מופקעים. 
<קריאה:>
אולי שיהיה כתוב "מחיר ממשלתי" – זה לטוב ולרע. 

<קריאות:>
לא, לא. 

<סלעית קולר:>
המחיר יכול להיות יותר נמוך. 

<חנה וינשטוק  טירי:>
כשאומרים "מחיר בפיקוח" זה אומר שהמחיר הוא מוגבל, שאי אפשר להתפרע איתו כלפי מעלה. 

<יוסי גליקסמן:>
לדעתי, רק "מחיר מפוקח" כי בסופו של דבר גם על המדבקות אנחנו נותנים עוד אינפורמציות, ואין מקום לכתוב את כל זה. עם כל הכבוד, אין מקום. 

<חנה וינשטוק  טירי:>
איזה מדבקות? 

<יוסי גליקסמן:>
למשל בביצים כותבים תאריכים - -

<היו"ר כרמל שאמה-הכהן:>
על כל ביצה? 

<יוסי גליקסמן>
על כל אריזה יש מדבקה. יש גם על הביצה, אבל נוסף לזה גם על האריזה יש מדבקה עם תאריך שימוש, גם 30 יום במקרר, גם שם המשווק, ואין שם מקום לכתוב את כל זה. 
<קריאה:>
אולי "מחיר לציבור". 

<היו"ר כרמל שאמה-הכהן:>
הערות לגבי ההגדרה: "מחיר המוצר בפיקוח". 
<מיכאל לסר:>
ברור שזה מוצר. בשביל מה להוסיף את המילה "מוצר"? 
<היו"ר כרמל שאמה-הכהן:>
"מחיר בפיקוח"?
<קריאות:>
כן. 

<יוסי גליקסמן:>
אפשר לכתוב "מחיר מומלץ". 
<קריאות:>
לא, לא, לא. 

<אתי בנדלר:>
זה לא מומלץ, זה כל העניין. 

<יוסי גליקסמן:>
למה לא? אם אני רוצה, אני נותן פחות, ולתת יותר אני לא יכול. 

<אתי בנדלר:>
"המחיר מפוקח" או "מחיר בפיקוח"? 

<קריאה:>
זה לא משנה. 

<ירון לוינסון:>
מה שהעברית הנכונה אומרת. 

<היו"ר כרמל שאמה-הכהן:>
יש פה מסר שזה כאילו המוצר הזול ביותר באותה קטגוריה. זה מחיר מקסימלי מפוקח. 
<אבשלום רביבו:>
אפשר להוסיף פשוט מילה אחת: "מחיר מרבי מפוקח". 

<היו"ר כרמל שאמה-הכהן:>
זה כבר הצעתי. 

<חנה וינשטוק  טירי:>
אבל זה לא תמיד מחיר מרבי. 

<היו"ר כרמל שאמה-הכהן:>
זה מחיר מרבי בהגדרה. 

<חנה וינשטוק  טירי:>
אבל זה לא שהשרים קובעים מחיר, והמחיר הזה הוא מחיר מרבי. 

<היו"ר כרמל שאמה-הכהן:>
זה מחיר מרבי. 

<חנה וינשטוק  טירי:>
לפי פרק ו' זה כעיקרון שלא השרים קובעים, זה השוק קובע, אבל אתה לא יכול להעלות מחירים כל פעם, ואתה צריך לקבל היתר. אבל מבחינת המינוח אני לא חושבת שזה נכון לגבי פרק ו' להגיד "מחיר מרבי". לכן "מחיר בפיקוח" זה יותר נכון. 

<אתי בנדלר:>
"המחיר בפיקוח"? זה הנוסח הסופי? 
<רוברט טיבייב:>
ברוך השם. 

<חנה וינשטוק  טירי:>
אז גם יהיה שלט וגם על גבי המוצר? 
<היו"ר כרמל שאמה-הכהן:>
כן. 

<אבשלום רביבו:>
על גבי המוצר או אריזתו. 

<היו"ר כרמל שאמה-הכהן:>
פיקוח של מי? 

<רוברט טיבייב:>
של ממשלה. בכל מקרה של הממשלה. 

<אתי בנדלר:>
"בפיקוח ממשלתי" אתה רוצה לכתוב? 

<רוברט טיבייב:>
כן. 

<לאה ורון:>
לא, לא. 

<רוברט טיבייב:>
למה לא? 

<היו"ר כרמל שאמה-הכהן:>
למה לא? אולי זה בפיקוח של ארגוני הצרכנים? 

<רונן רגב כביר:>
אדוני היושב ראש, אפשר לפתור את הבעיה הזאת באמצעות ההבחנה שאתה יוצר בין שילוט לבין סימון. בסימון עצמו על המוצר באמת אין מקום לטקסט – אפשר "מחיר בפיקוח"; אפשר לקבוע שהנוסח בשלט הוא מעט רחב יותר. אז אתה פותר את הבעיה כי האילוצים האמיתיים - -
<היו"ר כרמל שאמה-הכהן:>
בין שתי מלים לעוד מילה זה לא דרמטי, זה לא משפטים. אבל באמת אולי חשוב לכתוב שהפיקוח ממשלתי. "מחיר בפיקוח ממשלתי". 

בסדר – "המחיר בפיקוח ממשלתי". 

<אבשלום רביבו:>
זה לא מצלצל טוב, לא יודע למה. 
<חנה וינשטוק  טירי:>
זה נשמע מהתקופה של  - -

<היו"ר כרמל שאמה-הכהן:>
זה לא נשמע טוב כאשר כל המוצרים בסופרמרקט נמצאים בפיקוח ממשלתי, אבל אם על מוצרים כמו לחם, ביצים ומלח יש פיקוח ממשלתי זה נשמע טוב מאוד. 

<דוד דהאן:>

או "מחיר ציבורי", גם יכול להיות. 
<קריאות:>
לא, לא. 

<חנה וינשטוק  טירי:>
אתם רוצים שיהיה כתוב: "בפיקוח ממשלתי" או "המחיר - - 

<אתי בנדלר:>
"המחיר בפיקוח ממשלתי", אמר היושב ראש. 

<היו"ר כרמל שאמה-הכהן:>
אם הממשלה מתביישת שהיא מפקחת על המחירים האלה שתגיד את זה. 
<אתי בנדלר:>
עכשיו נתחיל עם "סימון על גבי המוצרים או אריזתם", ואחר כך נעבור, ברשותך, לשלטים. 

מה קורה עם מוצרים שלא ניתן לסמן עליהם?

<היו"ר כרמל שאמה-הכהן:>
זה יהיה רק בשלט. 

<אתי בנדלר:>
אז צריך להיות כתוב בפירוש - -

<היו"ר כרמל שאמה-הכהן:>
יש לנו פה רשימה סגורה. 

<קריאה:>
איזה מוצרים לא ניתן? 

<חנה וינשטוק  טירי:>
לחם לא ארוז וביצים שבאות במגע פתוח. 

<היו"ר כרמל שאמה-הכהן:>
לחם שהוא לא ארוז. לחם ארוז – אפשר.  

<חנה וינשטוק  טירי:>
אז אי אפשר לסמן על המוצר. 

<היו"ר כרמל שאמה-הכהן:>
אבל על לחם ארוז את יכולה. 

<חנה וינשטוק  טירי:>
כן, נכון. 

<אתי בנדלר:>
אולי אפשר להיעזר – פתחתי תוך כדי דיון את צו הגנת הצרכן (סימון טובין), ושם מדובר על אופן סימון טובין, לפי אותו צו: 

סעיף 2. (א) "סימון טובין ייעשה בהדפסה, בהטבעה, בחריטה או בכל דרך אחרת על הטובין או אריזתם, למעט בכתב יד; לא ניתן לסמן על הטובין או על אריזתם – ייעשה הסימון על גבי תווית שתוצמד היטב לטובין או לאריזתם בהדבקה או בתפירה באופן שתמנע הסרתה בקלות". 

(1) "על אף האמור בסעיף קטן (א) טובין מסוג אחד שאינם ארוזים או שהם ארוזים באריזה שקופה המוצגים למכירה בתפזורת בתוך מכל או באזור מתוחם על גבי מדף וסימונם אחיד ומתייחס ליחידה בודדת, כגון" – ויש דברים שהם לא רלוונטיים – "יכול שיסומנו על גבי תווית או שלט צמוד למכל או למדף שבו הם מונחים או בסמוך אליהם. אם מספר סוגי הטובין מוצגים למכירה בתוך מכל או מדף אופן הסימון יהיה כזה שניתן יהיה לשייך את פרטי הסימון, כאמור לעיל, לסוג הטובין המתאים". 

אלה הן הוראות שאפשר להשתמש בהן שהן רלוונטיות לביצים ולסוגי הלחמים השונים.

<היו"ר כרמל שאמה-הכהן:>
יש כאן רשימה סגורה שהיא מאוד מצומצמת. 

<אתי בנדלר:>
נכון. 

<רונן רגב כביר:>
וכמעט כל המוצרים ארוזים. 

<היו"ר כרמל שאמה-הכהן:>
אז אני אגיד מי אני מזהה שלא ניתן לסימון: לחם אחיד כהה, לחם לבן, חלה או מאפה שמרים – זה בלחמים; אחרי זה: לחם אחיד כהה פרוס וארוז – ניתן לסימון; לחם פרוס וארוז – ניתן לסימון; מלח מטבח רגיל מעולה – ניתן לסימון, זה באריזה; מלח שולחן מעולה גס – גם ניתן לסימון; חלב – גם אם הוא בשקית וגם אם הוא בקרטון – ניתן לסימון, אין שום בעיה; אשל, גיל, שמנת – גם ניתנים לסימון; חמאה רגילה – גם ניתנת לסימון; גבינה צהובה קשה מהמעדנייה שהיא פרוסה – זה יהיה רק על-ידי שלט. 

<רונן רגב כביר:>
או על ידי המשווק. 

<היו"ר כרמל שאמה-הכהן:>
רגע, סליחה, יש שם אריזה, נכון? 

<רונן רגב כביר:>
בוודאי. 

<היו"ר כרמל שאמה-הכהן:>
זה שמסירים את האריזה בדרך זה לא משנה. 

<דוד דהאן:>

עוגיות במשקל. 
<היו"ר כרמל שאמה-הכהן:>
עוגיות לא מפוקחות. 

<צביקה גולדשטיין:>
כבוד היושב ראש, אני מבקש להעיר הערה בכל זאת. אני חוזר: נראה לי שהדיון כרגע והפתרונות שניתנים בטווח של דקות בסוגיה שקשורה בסיווג מוצרים נראה לי בעייתי. יש מגוון רחב של מוצרים ומגוון של גדלים בשקיות או לא בשקיות. נראה לי שלהחליט החלטות - -

<היו"ר כרמל שאמה-הכהן:>
הגדלים פה ברורים, הכול מוגדר פה. 
<צביקה גולדשטיין:>
אני לא חושב. 

<היו"ר כרמל שאמה-הכהן:>
מה אתה אומר לי? חלב ליטר – זה דבר מוגדר. יש פה רשימה סגורה, חבל. 

<לאה ורון:>
מר גולדשטיין, אנחנו הפצנו סדר יום מבעוד מועד, אנחנו פרסמנו את התקנות מבעוד מועד - -
<צביקה גולדשטיין:>
פרסמתם תקנות לסימון בנקודת המכירה, זה מה שאני יודע. או שאני טועה? 

<לאה ורון:>
אכן כן. 

<צביקה גולדשטיין:>
לא דובר על סימון על המוצרים עצמם. זה חדש בדיון. אני חוזר - -
<היו"ר כרמל שאמה-הכהן:>
אתה רוצה להגביל אותנו כל פעם רק למה שהשר מבקש? לא בימינו. 
<צביקה גולדשטיין:>
אני לא רוצה, אני רק חושב שעולות פה הרבה סוגיות - -
<היו"ר כרמל שאמה-הכהן:>
הדיון הוא על תקנות סימון מוצרים בפיקוח, ואנחנו נעשה את המיטב לסמן את המוצרים. 

<צביקה גולדשטיין:>
אני רק אומר שאנחנו באים בגישה חיובית. 
<היו"ר כרמל שאמה-הכהן:>
גם אנחנו בגישה חיובית. שמענו את הערתך, ואני לא חושב שיש לה משקל רב כדי לעצור את הדיון. זה העניין. 

אז איך אתם רוצים לעשות את זה, אתם רוצים להחריג את המוצרים האלה? 

<אתי בנדלר:>
לדעתי, זאת טעות, אדוני, להחריג מוצרים מסוימים בתקנות האלה משום שההרכב של המוצרים יכול להשתנות. 

<היו"ר כרמל שאמה-הכהן:>
תכתבו את זה איך שאתם רוצים, ובלבד שאלה הם המוצרים שיחויבו בלבד. 

<חנה וינשטוק  טירי:>
אפשר לומר שמוצרים שאינם ארוזים יסומנו בשלט. 

<היו"ר כרמל שאמה-הכהן:>
הגענו בסוף למסקנה - - -

<קריאות:>
- - -

<היו"ר כרמל שאמה-הכהן:>
לא, המארז של הביצים יהיה מסומן. כל ביצה לסמן זה - -

<חנה וינשטוק  טירי:>
לא, ברור שלא. הפיקוח הוא על האריזה של 12 ביצים, לא על ביצה. 

<רוברט טיבייב:>
הסכמנו עם זה. 

<סוזנה רבינוביץ:>
למען הסר ספק אני רוצה להבהיר שהסימון על גבי השלט הוא על-ידי העוסק, הסימון על גבי המוצר הוא על-ידי היצרן. 
<היו"ר כרמל שאמה-הכהן:>
ברור. 

<הילה דוידוביץ- בלומטל:>
צריך לכתוב את זה על השלט. 

<חנה וינשטוק  טירי:>
צריך להגיד את זה במפורש. כי אפשר לחשוב – הסימון על גבי המוצר אפשרי גם עם אקדח סימון, אז יכולים לחשוב שהחובה היא על הקמעונאי, אז צריך לומר, לדעתי, שהיצרן יסמן. 
<היו"ר כרמל שאמה-הכהן:>
מה גודל הסימון? 

<חנה וינשטוק  טירי:>
לא התייחסנו כי דיברנו רק על השלט. 


אפשר לומר: "יציב שלט בסמוך ככל שניתן ובולט לעין". 

<אתי בנדלר:>
קודם מדברים על גודל האותיות על גבי המוצר. 
<חנה וינשטוק  טירי:>
זה תלוי בגודל של המוצר. 

<היו"ר כרמל שאמה-הכהן:>
המוצר הכי קטן זה "גיל". 

<חנה וינשטוק  טירי:>
צריך אולי לדבר על יחס בין גודל המוצר לבין גודל האותיות. לא לדבר על גודל. 
<מיכאל לסר:>
שיהיה קריא. 

<חנה וינשטוק  טירי:>
אפשר הוראה כללית שאומרת שהאותיות יהיו ברורות וקריאות. 
<אתי בנדלר:>
ובר-קיימא. 

<היו"ר כרמל שאמה-הכהן:>
ובלי גודל מינימלי? למה קודם הכנסת גודל מינימלי, מה היה העניין? למה בתקנות הקודמות היה חשוב ופה זה לא חשוב? 
<קריאה:>
שני מילימטר. 

<היו"ר כרמל שאמה-הכהן:>
לא, שני מילימטר זה קטן. אין פה גם הרבה מילים בהשוואה למדבקת האחריות שקודם הכנו. 

<צביקה גולדשטיין:>
אבל זה מצטרף  לסימון אדיר על המוצרים, זה לא רק הסימון היחיד על המוצר. יש שם עוד הרבה סימונים. יש תקן 1145 - -
<היו"ר כרמל שאמה-הכהן:>
נכון. אדרבה ואדרבה, אנחנו רוצים שזה יהיה בולט, שזה לא ייטשטש. אני יודע שיש סימונים אחרים. אם היית אומר לי שזה מוצר שארוז באריזה חלקה הייתי אומר לך שכל גודל פוגע. מאחר שיש הרבה סימונים זה רק ממחיש את הצורך בהבלטה. 
<מיכאל לסר:>
היה הבדל בין המוצרים, למשל ביצים. בביצים יש מיליוני אריזות. 

<היו"ר כרמל שאמה-הכהן:>
אוקיי. עדיין האריזות זה פונקציה של גודל הביצים. 

<מיכאל לסר:>
לכן זה צריך להיות קריא, זה ברור. 

<חנה וינשטוק  טירי:>
ולדבר על חצי מגודל האותיות של שם המוצר, למשל. כתוב: "קוטג' – 5%". 
<היו"ר כרמל שאמה-הכהן:>
הנוסח שהבאתם בתקנות הקודמות הוא נוסח של גודל מינימלי. זה הדבר הכי בריא שיש, עם זה אין התחכמויות.

<חנה וינשטוק  טירי:>
על מה אתה מדבר? 

<היו"ר כרמל שאמה-הכהן:>
על גודל מינימלי של פונט. 

<לאה ורון:>
על תקנות של הדבקת מדבקת אחריות. 

<חנה וינשטוק  טירי:>
שני מילימטרים לפחות קבענו שם. 

<היו"ר כרמל שאמה-הכהן:>
לא הרי פרסום של מדבקת אחריות כמו פרסום של סימון מחירים. למה? מדבקת אחריות אתה בא לקרוא באופן ספציפי, אתה לא צריך לחפש אותה בין דברים אחרים, אתה מתמקד בלקרוא אותה. פה אנחנו רוצים שאדם יגיע למדף ויזהה את הסימון, שיהיה לו ברור. 

<חנה וינשטוק  טירי:>
אבל פה אתה מדבר על חובת היצרן לסמן על גבי האריזה. הוא צריך לסמן עוד הרבה דברים אחרים, כמו שם המוצר, הכמות שלו, הערכים התזונתיים - -
<צביקה גולדשטיין:>
וגם יש כבר סימון בשלט ליד. 

<היו"ר כרמל שאמה-הכהן:>
אבל עדיין, גם אם תגידי, פונט 16, איזה גודל זה נותן? זה קטן מאוד. 
<חנה וינשטוק  טירי:>
אני לא יודעת מה המשמעות של זה. 

<צביקה גולדשטיין:>
לכן אמרתי שכרגע לסגור דברים כאלה כשיש מוצרים מגוונים זה בעייתי. 

<חנה וינשטוק  טירי:>
או שאפשר לא להתערב בגודל ולומר שזה יהיה באותיות ברורות. 
<צביקה גולדשטיין:>
אבל תציעי הצעה באחריות שאפשר לסמן. אנחנו דנים פה בנושאים מאוד רציניים. 

<חנה וינשטוק  טירי:>
אם הם יכתבו את זה באותיות - - -

<היו"ר כרמל שאמה-הכהן:>
אני בטוח. 

<רונן רגב כביר:>
אדוני היושב ראש, אם אפשר להציע הצעה ממודל שכבר קיים בתקנות בעניין אותיות מזעריות בפרסום. נקבע יחס של האותיות המזעריות לעומת הטקסט הגדול ביותר בפרסום. 
<צביקה גולדשטיין:>
זה בלתי אפשרי כי אתה יכול להביא לפה גודל בלתי סביר לפרסום. אתה מדבר על מוצר. אני לא יודע מי אכל פה "אשל" לאחרונה – כמה מקום יש? כדאי לעשות את הדיון הזה באחריות ולהבין שכל מילה שנאמרת פה – 2 מילימטר או 3 מילימטר  - - -
<חנה וינשטוק  טירי:>
אבל אתה יכול לעשות את הסימון לא למעלה, אלא על גבי הדופן. 
<צביקה גולדשטיין:>
לכן אני אומר: אני מתייחס ברצינות לדיון, אבל הפתרונות שניתנים פה נעשים בדיון מאוד קצר. לדעתי, ניתן לתת היום בתקנות רק לסימון בנקודת המכירה ולעשות דיון בפגרת הקיץ בנושא הסימון על המוצר ולבוא עם פתרון סגור ומוסכם. כך נראה לי. אני לא יודע לתת פתרון על גודל כשאני לא יודע מה גודל של "אשל" ושל "גיל", ואיך זה ייראה. 
<היו"ר כרמל שאמה-הכהן:>
אפשר להזמין לנו דף מודפס עם המילים האלה בפונטים 12, 14 ו-16? 

<לאה ורון:>
אפשר לנסות. 

<היו"ר כרמל שאמה-הכהן:>
בואו נעזוב את הגודל של הפונט. יביאו לנו דוגמה מודפסת, ואנחנו נראה בעין. 
<אתי בנדלר:>
גודל הפונט הוא פחות רלוונטי. הבולטות שלו על גבי הרקע - -

<היו"ר כרמל שאמה-הכהן:>
זה ברור. אנחנו נחזור לסיפור הזה כשיהיו לנו הדוגמות מול העיניים. 


מה עוד יש לנו לפתור? מה עם השלט הגדול? 
<חנה וינשטוק  טירי:>
דיברנו להציב שלט סמוך ככל שניתן למוצר בפיקוח. אפשר להוסיף גם: "ובמקום בולט לעין", כלומר שזה לא יהיה מוסתר. 

<היו"ר כרמל שאמה-הכהן:>
וגם אותן מילים : "המחיר בפיקוח ממשלתי". 

<חנה וינשטוק  טירי:>
לא, שם צריך לפרט את רשימת המוצרים שנמצאים בפיקוח בעצם. זה לא סימון על גבי המוצר.  

<סלעית קולר:>
באותו מדף שאתה שם את הביצים האורגניות אתה שם גם ביצים רגילות, ואתה צריך לדעת אם אתה עושה שלט שכתוב: "מחיר הביצים בפיקוח ממשלתי", אתה מטעה את הצרכן. לכן אתה חייב בשלט לפרט איזה מוצרים הם בפיקוח.

<חנה וינשטוק  טירי:>
כן, יהיה פירוט של המוצרים. 

<היו"ר כרמל שאמה-הכהן:>
אבל לכתוב: "בפיקוח ממשלתי". 

<רונן רגב כביר:>
ושם גם לנקוב את המחיר כי זה שלט שהמשווק שם. 

<חנה וינשטוק  טירי:>
הכותרת שלו תהיה "מוצרים בפיקוח ממשלתי", ואז תהיה רשימה. 
<היו"ר כרמל שאמה-הכהן:>
לא, אז אני מבין שני דברים שונים. יש שלט אחד בכל הסופר עם מחירים? 
<חנה וינשטוק  טירי:>
לא, לא. אמרנו – "בסמוך ככל שניתן למוצר בפיקוח". לא בתחילת החנות הוא יעשה לי שלט אחד. 

<היו"ר כרמל שאמה-הכהן:>
אז יש כמה שלטים כאלה בחנות, זה מה שאני מבין. 


במקרר של מוצרי החלב יהיה שלט אחד שיהיה כתוב עליו: "חלב", "גיל" או ממש במדף? איך זה הולך? 
<חנה וינשטוק  טירי:>
אנחנו התכוונו שבמקום שמוכרים את הביצים – שם יהיה שלט.

<היו"ר כרמל שאמה-הכהן:>
אוקיי, זה בסדר. 

<חנה וינשטוק  טירי:>
במקום שמוכרים את החלב – שם יהיה שלט. 

<היו"ר כרמל שאמה-הכהן:>
אבל החלב יכול להיות שמונה מטרים מה"גיל". 

<חנה וינשטוק  טירי:>
לא, במקום שמעדני החלב – "קוטג'", "גיל" וכולי – שם יהיה שלט אחר, וליד הלחם יהיה שלט. 

<היו"ר כרמל שאמה-הכהן:>
הבנתי, בסדר. זה נראה לי סביר. 

<רונן רגב כביר:>
אבל מסומן בשלט המחיר בפיקוח, לא על המוצר. 
<היו"ר כרמל שאמה-הכהן:>
ברור. מחיר בפיקוח ממשלתי. 

<רונן רגב כביר:>

לא, המחיר עצמו. בואו נעשה הבחנה: כשמדובר על המוצר אנחנו לא רוצים שהיצרן יכתיב מחיר. פה אנחנו מדברים על שלט בנקודת המכירה שהמשווק עצמו שם. אין שום סיבה שהמחיר לא יופיע עליו. אפשר לקבוע בתקנות שהוא יכול למכור במחיר המרבי או לסמן מחיר נמוך ממנו, אבל הוא לא יכול בכל מקרה להשאיר את זה ללא מחיר. 

<היו"ר כרמל שאמה-הכהן:>
זה ברור. 

<חנה וינשטוק  טירי:>
אין פה הרשות להגבלים עסקיים שמחווה את דעתה. אני יודעת מהי העמדה שלהם. אני לא הייתי רוצה לקבוע - -
<היו"ר כרמל שאמה-הכהן:>
אבל יש מחיר שהוא גלוי לציבור. 
<חנה וינשטוק  טירי:>
אבל אתה כותב על גבי השלט את המחיר המרבי? אנשים חושבים שזה המחיר, הם יתיישרו בסופו של דבר לפי המחיר הזה. 

<היו"ר כרמל שאמה-הכהן:>
מה מונע מהם להתיישר גם היום? זה לא מחיר סודי שרק כל אחד יודע. 

<חנה וינשטוק  טירי:>
אבל אתה רוצה שהם יגלו את זה לצרכן, שהם יסמנו את זה בנקודות המכירה. 

<היו"ר כרמל שאמה-הכהן:>
נכון, מה הבעיה עם זה? 
<רוברט טיבייב:>
זאת בדיוק המטרה. 

<היו"ר כרמל שאמה-הכהן:>
אם כתוב: "ביצים בפיקוח ממשלתי" – אני קונה כבר, אני רוצה לדעת מה המחיר. 

<הילה דוידוביץ- בלומטל:>
אבל יש חובת - - -

<סוזנה רבינוביץ:>
אבל עכשיו המחיר יהיה על המוצר עצמו. 

<חנה וינשטוק  טירי:>
המחיר צריך להיות מחיר תחרותי, לטעמנו, זאת אומרת שהסימון של כל אחד קובע את המחיר. 

<היו"ר כרמל שאמה-הכהן:>
אנחנו לא מבינים זה את זה. המחיר שיסומן זה המחיר שזה נמכר בו בפועל, לא המחיר המפוקח. 
<רונן רגב כביר:>
בדיוק. 
<היו"ר כרמל שאמה-הכהן:>
מה הבעיה עם זה? 

<חנה וינשטוק  טירי:>
אז לא הבנתי מה אתם רוצים שיהיה. 

<רונן רגב כביר:>
מחיר בפיקוח ממשלתי ולנקוב במחיר המכירה שלא יעלה על המחיר המרבי בפיקוח, זה הכול. אם הוא יותר נמוך אז המחיר יותר נמוך; אם הוא לא - -
<אתי בנדלר:>
אבל זה הוא צריך לעשות כך וכך. 

<חנה וינשטוק  טירי:>
זה מכוח חוק הגנת הצרכן – הוא צריך לשים - - -

<היו"ר כרמל שאמה-הכהן:>
הוא עושה את זה על המוצר, אבל לא בשלט הכללי. 

<חנה וינשטוק  טירי:>
אבל על השלט הוא יכתוב את המחיר, ואז יהיו לצרכן שני מחירים? 

<היו"ר כרמל שאמה-הכהן:>
לא. את לא מקשיבה לי. אני אמרתי את זה בצורה ברורה. בשלט יהיה כתוב  מחיר המכירה בפועל. אותו מחיר שמסומן על המוצר יהיה גם כתוב על גבי השלט, מה הבעיה עם זה? 

<חנה וינשטוק  טירי:>
עם זה אין בעיה, אבל זה לא מחיר בפיקוח. 

<היו"ר כרמל שאמה-הכהן:>
את לא מציינת את המחיר שבפיקוח, את אומרת: מוצר זה בפיקוח ממשלתי, המחיר לצרכן הוא כך וכך. 

<הילה דוידוביץ- בלומטל:>
אבל מה הערך המוסף? 

<חנה וינשטוק  טירי:>
עם זה אין לי בעיה. אבל אין לזה ערך מוסף. 

<הילה דוידוביץ- בלומטל:>
היום יש חובה לשים על גבי המוצר עצמו. 

<מיכאל לסר:>
אנחנו כיצרנים מדפיסים על המוצר את המחיר של הצו. יכול להיות שבשלט, אם הם ירצו למכור את זה במחיר יותר זול אז אנחנו לא יכולים לשנות את המחיר על המוצר בהתאם למה שיהיה בשלט. זאת אומרת שיכול להיות שיהיה מצב שהמחיר על המוצר יהיה כלשהו, והוא יהיה המחיר המרבי - - 

<היו"ר כרמל שאמה-הכהן:>
מה קורה היום כשהם רוצים למכור יותר זול? 

<מיכאל לסר:>
בנושא של הביצים, בצו, לא מוכרים יותר זול. 

<היו"ר כרמל שאמה-הכהן:>
אז זה היינו הך. 

<מיכאל לסר:>
אבל אם יהיה מחר מצב שהחנות תרצה לעשות על זה מבצע, יהיה מחיר אחר בשלט ומחיר אחר על המוצר. 

<היו"ר כרמל שאמה-הכהן:>
מה קורה היום כשמישהו רוצה - - -

<שמואל טל:>
קרה רק פעם אחת שזה קרה, לא מזמן, במחאה החברתית שעשו הוזלה של מוצרים בפיקוח. הייתה אי התאמה בין המחיר הנמוך - -
<קריאה:>
מה הבעיה עם זה? זה יותר זול. 

<מיכאל לסר:>
יהיה מחיר שונה. 

<שמואל טל:>
זה מה שהיא רוצה למנוע.  

<היו"ר כרמל שאמה-הכהן:>
כל אי התאמה לטובת הצרכן תתקבל בברכה. 

<ירון לוינסון:>
לא תקבל תביעה על זה שמכרת יותר זול. 

<היו"ר כרמל שאמה-הכהן:>
כן, בדיוק. 

עוד הערות? קיבלנו את האותיות. 

<רוברט טיבייב:>
הצעה, אדוני היושב ראש: שלא יהיה פחות מ-8.

<היו"ר כרמל שאמה-הכהן:>
מה "8"? תגיד לי, אתה נורמלי? סליחה. 
<רוברט טיבייב:>
אני מקבל את ההצעה שלו. אני לא יודע מה המחיר של הגדול. 

<היו"ר כרמל שאמה-הכהן:>
אתה רואה את הגודל של 8? 

<רוברט טיבייב:>
אני רואה את זה, בוודאי.

<היו"ר כרמל שאמה-הכהן:>
אתה מבין את המשמעות של הגודל 8? לא יראו את זה. 

<קריאה:>
כבוד היושב ראש, זה בתוספת שלט. 

<רונן רגב כביר:>
לכל הפחות 10. מה הגודל המינימלי? 

<קריאה:>
10 פיקסלים זה 2 מילימטרים. 

<צביקה גולדשטיין:>
למוצרים הספציפיים מדובר בגודל משמעותי. 

<היו"ר כרמל שאמה-הכהן:>
חברים, זה יותר קטן מה"הכשר". 

<קריאות:>
- - -

<צביקה גולדשטיין:>
כבוד היושב ראש, הגישה היא חיובית. בוא נקבע 8. אנשים הרי לא באים פה להסתיר, אחרת לא רושמים את הדבר הזה. 

<רוברט טיבייב:>
8 בתנאי. בתנאי לגודל הכי גדול.  

<צביקה גולדשטיין:>
אתה לא יודע מה כתוב על המוצר. לכן בוא נקבע גודל ולא נקבע תנאים - -

<רוברט טיבייב:>
לא, לא. 

<צביקה גולדשטיין:>
מדובר במוצרים מאוד קטנים – "אשל" ו"גיל". על מה הוא מדבר? אתה גם עצמך לא מכיר את המוצרים האלה מספיק כדי לתת הנחיות איזה גודל של אותיות יהיה על המוצר. עם כל הכבוד ועם כל ההדר - -

<רוברט טיבייב:>
מה הגודל של "מי עדן"? 

<צביקה גולדשטיין:>
אין לי מושג. 

<רוברט טיבייב:>
פחות או יותר. 

<צביקה גולדשטיין:>
כשאני עושה עבודה אני בודק היטב, לומד את הדברים, נכנס למוצרים, יושב שעות על התקנות, ולא בדקה אחת מתקין תקנות - -

<רוברט טיבייב:>
לכל אחד יש בקבוק מולו. הגודל של האותיות על "מי עדן" פה הוא 18 לפחות. 
<צביקה גולדשטיין:>
והדבר האמיתי, מהו? 

<רוברט טיבייב:>
8 פה – פשוט לא רואים, אני מסכים. יכול להיות שבהתאם צריך לעשות איזשהו יחס. מה היחס פה? צריך לחשב. פה דווקא מתאים 14 ו-12. 

<צביקה גולדשטיין:>
אני אומר את דעתי, אבל אני חושב שבדיון כזה שלא בדקו בצורה רצינית מה קורה עם המוצרים ומתחילים לסגור גודל אותיות, הקביעה מעל 8 היא קביעה לא אחראית. זאת דעתי. 
<רונן רגב כביר:>
קביעה מעל 8 - - -

<צביקה גולדשטיין:>
כן, מה שמופיע פה. 

<רונן רגב כביר:>
8 פיקסלים? אנשים יצטיידו בזכוכית מגדלת? 
<צביקה גולדשטיין:>
הרי גם אתה לא ראית כלום, עם כל הכבוד. לפחות תגלה אחריות בדברים שאתה עושה. 
<רונן רגב כביר:>
אתה יודע שבחוזה אחיד שאנשים מעיינים בו קצת יותר מאשר על אריזה של "אשל" אסור לכתוב אותיות קטנות מ-2 מילימטר. 8 פיקסלים זה פחות מ-2 מילימטר. 

<חנה וינשטוק  טירי:>
אבל סימון תזונתי וכולי, זה מופיע לך בקטן, אין הוראות לגבי הגודל. זה גם מידע מאוד חיוני לצרכן. 

<הילה דוידוביץ- בלומטל:>
אם לא יותר חיוני. 

<חנה וינשטוק  טירי:>
בדיוק. 

<סלעית קולר:>

בגלל זה באמת לא רוצים - - -

<קריאות:>
- - -

<רונן רגב כביר:>
בגלל זה אנחנו מציעים לא לקבוע גודל אחיד. אנחנו מציעים לקבוע פרופורציה אחידה. העסק עצמו קובע את הפרופורציה. הוא קובע את הגודל של האותיות על גבי המוצר. 
<היו"ר כרמל שאמה-הכהן:>
"ועדת הגדלים" פה החליטה החלטה, ואנחנו נשמע הערות. ההצעה שלנו היא שהגודל לא יפחת מגודל של פונט 12. זאת התווית בגודל הזה, כשמורידים את המילה "ממשלתי" מתחת לצמד המילים "מחיר בפיקוח". ממש תווית של סנטימטר אחד על שניים, זה מה שזה יוצא. זאת מדבקה מאוד קטנה, וזה מודפס. זה אפילו פחות מזה. לדעתי, צריך להיות ברור שזה יהיה תחום במסגרת. 
<אתי בנדלר:>
זה הגודל במדבקה או בהטבעה על גבי המוצר עצמו, לא על השלט. 
<צביקה גולדשטיין:>
כבוד היושב ראש, לדעתי, ההחלטה שלך היא בעייתית למוצרים כמו "אשל" ו"גיל". לדעתי, צריך היה להחליט על גודל יותר קטן ולא בשביל להסתיר, אלא בשביל לאפשר את מגוון הסימון על המוצר. 
<היו"ר כרמל שאמה-הכהן:>
עוד הערות? אין. 

<אתי בנדלר:>
אז זאת ההחלטה? 

<היו"ר כרמל שאמה-הכהן:>
כן. אנחנו נעלה את זה עכשיו להצבעה. את רוצה לחזור על הפרטים? 

<אתי בנדלר:>
אני מדברת כרגע רק על סימון המוצר עצמו. 

<שמואל טל:>
אם אתם הולכים על כזה גודל אז אנחנו לפחות בעניין הביצים צריכים זמן היערכות גדול מאוד. 
<היו"ר כרמל שאמה-הכהן:>
נדבר על זמן ההיערכות. זה סעיף נפרד. 
<אתי בנדלר:>
התוכן יהיה "המחיר בפיקוח ממשלתי; ולגבי הגודל: "הגודל לא יפחת מפונט 12 ותחום במסגרת". זאת ההחלטה. אתם תנסחו את זה אחר כך. 
<שלמה שטרית:>
אבל אם לא יהיה מקום בתוך האריזה, שאפשר יהיה לעשות את זה יותר קטן. 
<רוברט טיבייב:>
על מה נלחמנו עכשיו? 

<היו"ר כרמל שאמה-הכהן:>
הצבעה. 

הצבעה 

בעד התיקונים – רוב

נגד – אין

נמנעים – אין 

התיקון אושר.
<היו"ר כרמל שאמה-הכהן:>
התיקונים לגבי המוצר מאושרים. 
<אתי בנדלר:>
מה עם השלט? עוד נקבע קודם שהסימון על גבי השלט יהיה על-ידי העוסק, ועל גבי המוצר – על-ידי היצרן. את זה גם אדוני מאשר? 
<היו"ר כרמל שאמה-הכהן:>
הצבעה
בעד – רוב

נגד – אין

נמנעים – אין 

הסימון על גבי השלט מאושר.

<היו"ר כרמל שאמה-הכהן:>
מאושר. על המוצר החובה היא על היצרן. 
<צביקה גולדשטיין:>
על המוצר שניתן לסמן עליו, כמובן. 
<אתי בנדלר:>
"לא יהיה סימון על גבי מוצר שאינו ארוז" – גם זאת החלטה, אדוני? 
<היו"ר כרמל שאמה-הכהן:>
כן. שאינו ארוז. 
<שלמה שטרית:>
על גבי מוצר או אריזתו. אי אפשר על ביצה לשים - - -
<היו"ר כרמל שאמה-הכהן:>
אמרנו, על אריזה. אתה לא צריך לסמן את הביצים. 

<אתי בנדלר:>
עכשיו צריך לדבר על השלט. 

<ירון לוינסון:>
- - - זה רק מוצרים, השלט שם היה A4, נכון? זה יכול לפתור את הבעיה? 

<רונן רגב כביר:>
בשלט המדיניות? 

<אתי בנדלר:>
שלט מדיניות יש לך אחד בחנות – סמוך לכניסה או לקופה. 

<ירון לוינסון:>
זה גדול מדי. 

<אתי בנדלר:>
ודאי שלא כי כאן זה צריך להיות על גבי תווית. 

<ירון לוינסון:>
אז הוא יהיה הבסיס. בוא נחתוך אותו קצת. 
<היו"ר כרמל שאמה-הכהן:>
ברור שזה הרבה יותר קטן מ-A4.  
<סוזנה רבינוביץ:>
עוסק שרוצה לשים שלט אחד בכניסה עם כל המוצרים, אני לא בטוחה אם זה לא טוב לצרכן כשהוא כבר רואה בדיוק כשהוא נכנס מה בפיקוח.
<רונן רגב כביר:>
הוא יכול לעשות את זה בנוסף. 

<סוזנה רבינוביץ:>
אני לא בטוחה. 
<אתי בנדלר:>
לגבי השלט צריך להיות הטקסט - -

<חנה וינשטוק  טירי:>
תלוי כמה מוצרים יש. 

<אתי בנדלר:>
 - - מוצר מזון שבפיקוח ממשלתי פלוס המחיר או בלי המחיר בסוף? מה אדוני החליט? 

<היו"ר כרמל שאמה-הכהן:>
בשלט – עם המחיר.  
<אתי בנדלר:>
פלוס המחיר המרבי המותר?

<היו"ר כרמל שאמה-הכהן:>
לא, מחיר המכירה. 

<הילה דוידוביץ- בלומטל:>
ואם יש מבצע אז המחיר של המבצע מתעדכן על השלט? 

<היו"ר כרמל שאמה-הכהן:>
מחיר המכירה, כן. 

אנחנו סגורים לגבי זה? 
<אתי בנדלר:>
לא. מוצר מזון שמחירו בפיקוח ממשלתי פלוס מחיר המכירה, המחיר בפועל. זה דבר אחד לגבי השלט. שנית, איפה זה יוצב? 

<היו"ר כרמל שאמה-הכהן:>
הם הגדירו נכון: סמוך ככל שניתן למוצר בפיקוח. 

<חנה וינשטוק  טירי:>
אפשר גם: "ובמקום בולט לעין". 

<רוברט טיבייב:>
השאלה היא מה זה "מקום בולט לעין". 

<אתי בנדלר:>
מה הוספת, חנה? 

<חנה וינשטוק  טירי:>
הוספנו "במקום בולט לעין". 

<אתי בנדלר:>
"במקום בולט לעין". כאן אתה רוצה לקבוע הוראות לגבי הפונטים? 
<היו"ר כרמל שאמה-הכהן:>
לא, זה בעייתי. 

<אתי בנדלר:>
זה יהיה ככה: "השילוט יוצב במקום בולט לעין, באותיות ובספרות ברורות וקריאות". 

<היו"ר כרמל שאמה-הכהן:>
מי בעד? 
הצבעה 

בעד תקנה 2 – רוב

נגד – אין

נמנעים – אין

 תקנה 2 אושרה. 

<היו"ר כרמל שאמה-הכהן:>
תקנה 2 אושרה. 

סעיף 3, תחילה. 
<רונן רגב כביר:>
כבוד היושב ראש, אם אפשר רק הערה: לדעתי, יש כאן מקום לדיון, אולי לא במסגרת הדיון הספציפי הזה, בכל מה שנוגע לחנויות קטנות. אנחנו כל הזמן מדברים פה בהסתכלות על רשתות ומרכולים, ולחנויות קטנות הנטל הרגולטורי יכול להיות לא פשוט – לשים לכל מדף בנפרד – ויכול להיות שניתן לפטור חנות קטנה בשלט בולט אחד בכניסה עבור כל המוצרים בפיקוח, כמו שקבעו בחוק הפיקדון פטור מתחת למטרז' מסוים. 
<היו"ר כרמל שאמה-הכהן:>
זה משהו אחר, פיקדון. 

<רונן רגב כביר:>
אני לא אומר שלא יהיה שלט, אלא להגיד שחנויות בגודל כזה - -

<היו"ר כרמל שאמה-הכהן:>

סעיף התחילה, נא להקריא. 

<חנה וינשטוק  טירי:>
תחילה 3.  תחילתן של תקנות אלה 60 ימים מיום פרסומן."

קבענו 60 ימים כשדיברנו על השלט, אבל לגבי הסימון על גבי המוצר יכול להיות שצריך לעשות הפרדה. השלט, תחילתו יהיה 60 ימים ולגבי הסימון על גבי המוצר, לדעתי צריך לתת יותר. 

<צביקה גולדשטיין:>
אנחנו מדברים גם היום על עלויות. יש פה מלאים של מיליוני אריזות. אנחנו חשבנו לתת שנה. כבוד חבר הכנסת, בעוד חודשיים יהיה על השלטים. חבל לזרוק אריזות - -
<היו"ר כרמל שאמה-הכהן:>
למה אתה צריך שנה, תסביר לי. 
<צביקה גולדשטיין:>
זה מה שבדקתי עם החברים. 

<היו"ר כרמל שאמה-הכהן:>
איך בדקת אם זה לא היה על הפרק? 

<יוסי גליקסמן:>
כשאנחנו אורזים אריזות זה מספר רב של חודשים היות שחלק מהאריזות מיובאות, ואתה חייב לשמור לפחות חמישה-שישה חודשים על אריזה. כי אם מחר יש שביתה בנמל כמו שעומד לקרות ביום רביעי - -

<רוברט טיבייב:>
חמישה-שישה זה כבר לא שנה. 

<יוסי גליקסמן:>
זה המינימום שאנחנו אורזים. אנחנו אישית אורזים מינימום לחצי שנה אריזה.  

<קריאה:>
יש הרבה סוגי אריזות. 

<יוסי גליקסמן:>
בשנים האחרונות לא היו שביתות בנמלים, אבל בעבר נשארנו בלי אריזות. 

<רוברט טיבייב:>
אתם מזמינים אריזות מחו"ל? 

<יוסי גליקסמן:>
נכון, אריזות מגיעות מחו"ל. 

<רוברט טיבייב:>
מה לגבי כחול-לבן? 

<יוסי גליקסמן:>
יש אריזות כחול-לבן, ויש אריזות שהמפעלים פה לא מייצרים, ובגלל הכמות הנמוכה זה בא מייבוא. זה לא קשור כרגע לכחול-לבן. המפעל פה לא מייצר. למשל מפעל אריזות לביצים לא מייצר את כל האריזות. 
<שמואל טל:>
יש עוד נושא של גדלים. לפעמים אנחנו לא משתמשים באריזה מסוימת, אבל אנחנו מחזיקים את המלאי שלה. אין גודל מדיום בשוק, אבל האריזה עומדת, אז זה יכול לקחת חצי שנה-שבעה חודשים שזה רק יישב.

<יוסי גליקסמן:>
עד שנתחיל למכור את זה. 

<שמואל טל:>
זה עניין של מחזור. 

<היו"ר כרמל שאמה-הכהן:>
מה אתה מציע, חבר הכנסת טיבייב? 

<רוברט טיבייב:>
חצי שנה. 

<מיכאל לסר:>
מינימום. 

<רוברט טיבייב:>
כמו שאני מכיר, אדוני היושב ראש, אנחנו נקבל החלטה נכונה. 

<היו"ר כרמל שאמה-הכהן:>
לגבי השילוט – אנחנו משאירים 60 ימים; לגבי סימון אריזות - -

<קריאה:>
1 בינואר. 

<היו"ר כרמל שאמה-הכהן:>
לא, זה רחוק. 

<מיכאל לסר:>
9 חודשים. 

<רוברט טיבייב:>
אני זורם איתם – 6 חודשים. 

<אתי בנדלר:>
הם אמרו תשעה חודשים. 

<היו"ר כרמל שאמה-הכהן:>
180 ימים. 

<מיכאל לסר:>
יש רק בעיה שזה יוצא 1 בספטמבר, בעוד חצי שנה, וזה בדיוק לפני חגים, וזה זמן בעייתי בגלל החגים. אז אם אפשר – אחרי החגים. 
<רוברט טיבייב:>
זאת בדיוק המטרה שלנו. אנשים צריכים את המחירים דווקא בחגים. 

<היו"ר כרמל שאמה-הכהן:>
זה לא יוצא לך 1 בספטמבר, ייצא לך אחרי. עד שהשר יחתום, עד שיפרסמו. זה לוקח זמן. 

<אתי בנדלר:>
עד שינסחו. 

<היו"ר כרמל שאמה-הכהן:>
עד שינסחו – יש לך זמן, תאמין לי. 180 ימים. 

<אתי בנדלר:>
שישה חודשים, ברשותך. 
<היו"ר כרמל שאמה-הכהן:>
הצבעה. 

הצבעה 

בעד תקנה 3– רוב

נגד – אין

נמנעים – אין 

תקנה 3 אושרה. 

<היו"ר כרמל שאמה-הכהן:>
אושר פה-אחד. התקנות אושרו. תודה רבה לכל המשתתפים. 

הישיבה ננעלה בשעה 14:00.
